**Cândva**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ţi-oi fi cândva o dragă amintire,

O linie trasă pe destin,

Nici numele nu mi-l vei şti, iubire,

Din mult ne va rămâne prea puţin.

Cândva voi fi un număr la-ntâmplare

Ce-a căutat un spaţiu infinit,

Succesiunea cifrelor impare

M-a dus aşa departe. Te-am iubit

Şi încă te iubesc, dar n-am dovada,

Dă-mi un răstimp să pot răscumpăra

Săruturile ce-au topit zăpada.

Îţi jur că totul o să-ţi fiu... Cândva...

- Ţi-oi fi cândva un tatuaj pe gleznă,

O slovă ratăcită-ntr-un poem,

Meteorit stingher arzând prin beznă,

Dar, azi, n-auzi, iubito, cum te chem?

Cândva-mi vei fi pereche-nepereche,

Te voi cuprinde-n braţe şi-o să-ţi pun

Cireşe dulci-amare la ureche,

Vom locui-n baloane de săpun.

Când spaţiul dintre noi o să dispară

Potecile sub paşi le voi pava

Cu-argint adus din steaua mea polară.

Cât te iubesc ai să-nțelegi... Cândva...

Liliana Trif Ioan Grigoraș